**Az OKT véleménye**

**a „MAGYARORSZÁG ÁTMENETI NEMZETI TERVE a nagy tüzelőberendezések légszennyezőanyag kibocsátásának csökkentésére” c. dokumentumhoz készült környezeti értékelésről**

**Előzmények**

Az Országos Környezetvédelmi Tanács 2014. július 21-én kapta meg az FM-től a „MAGYARORSZÁG ÁTMENETI NEMZETI TERVE a nagy tüzelőberendezések légszennyezőanyag kibocsátásának csökkentésére az ipari kibocsátásokról szóló 2010/75/EU európai parlamenti és tanácsi irányelv 32. cikke alapján” c. dokumentumot (2. verzió, a továbbiakban ÁNT) és az ahhoz készült környezeti értékelést (stratégiai környezeti vizsgálatot SKV), ez utóbbit véleményezésre. Az iratok tanulmányozása során megállapítottuk, hogy az ÁNT mellékletei közvetlenül, a FM-től kapott útmutatások alapján nem hozzáférhetők, ezért az OKT Titkársága később ezeket ugyancsak megkérte. Az értékeléshez és véleményalkotáshoz szükséges dokumentumok 2014. augusztus 4-én érkeztek be, és az FM az OKT véleményezési határidejét augusztus 15-ig kiterjesztette.

**Az Átmeneti Nemzeti Terv célja és tartalmának legfontosabb elemei**

Az EU 2010/75/EU európai parlamenti és tanácsi irányelve (IED[[1]](#footnote-1)) az ipari kibocsátások körében szabályozza a nagy (50 MW bemenő hőteljesítmény feletti) tüzelőberendezésekből származó egyes szennyező anyagok levegőbe történő kibocsátásának határértékeit. Az IED értelmében azok a nagy tüzelőberendezések, amelyek csak nagy befektetést igénylő átalakítással válnának képessé 2016-ig a határértékek teljesítésére – meghatározott feltételek teljesítése esetén – az IED követelményeit késleltetetten teljesíthetik. Ez utóbbi lehetőség egyik megvalósítási formája az ÁNT, amelyben felsorolt berendezések üzemeltetőinek 2016. január elsejétől (országos szinten) úgy kell csökkenteniük az egyes szennyezők kibocsátását, hogy legkésőbb 2020. június 30-ig elérjék az IED szerinti határértékeket.

Az ÁNT tervezetét a kormányzat megküldte az EU részére, és miután a Bizottság – időközi konzultációkat is követően – nem emelt ellene kifogást, a terv 2013. októberében véglegessé vált.

Az ÁNT alkalmazásának feltételeit 8 különböző üzemeltető összesen 15 hőerőművi, illetve fűtőerőművi tüzelőberendezése teljesítette, a terv ezekre vonatkozik. A berendezések országszerte hét telephelyen (Ajka, Budapest, Dorog, Dunaújváros, Győr, Miskolc, Visonta) működnek. Ezek paramétereit az ÁNT 1. melléklete tartalmazza. Az ÁNT 2. mellékletében található a tüzelőberendezések 2016. évi megengedett kén-dioxid, nitrogén-oxid és por összkibocsátása a jelenleg érvényes kibocsátási határértékek és az átlagos füstgázáram alapján számítva. Ezek az alábbiak (kerekített értékek t/év mértékegységben):

|  |  |  |  |  |  |  |
| --- | --- | --- | --- | --- | --- | --- |
| Szennyező | 2016 | 2017 | 2018 | 2019 | 2020 | Teljes csökkentés mértéke (%) |
| Kén-dioxid | 12 990 | 10 270 | 7 550 | 4 830 | 2 416 | 81,4 |
| Nitrogén-oxidok | 3 970 | 3 600 | 3 240 | 2 870 | 1 436 | 63,8 |
| Por | 1 160 | 920 | 690 | 450 | 226 | 80,5 |

A táblázat adatainak áttekintése alapján megállapítható, hogy az érintett berendezéseknek egyenként és együtt jelentős intézkedéseket kell viszonylag rövid határidőre foganatosítaniuk, miközben túlnyomó többségük üzemszerű működése Magyarország hő- és villamosenergia-ellátásában nélkülözhetetlen.

**A környezeti értékelésről**

A végleges ÁNT-ről környezeti értékelés készült, amelyet az ÁNT-hez hasonlóan a Nemzeti Környezetügyi Intézet jegyez. **Ez a körülmény az OKT szerint nem felel meg a korábban általánosan követett gyakorlatnak.**

**A tanulmányt az OKT mint stratégiai környezeti vizsgálatot tekintette és ennek megfelelően nyilvánít arról véleményt.**

**Az OKT nehezményezi, hogy az SKV az ÁNT véglegesítését követően készült** (végleges változatának dátuma 2014. július 22.). Ennek megfelelően az abban foglalt javasolt intézkedések az ÁNT-t magát nem módosíthatják (ez az SKV alapján nem lenne szükséges), de **az OKT egyetért azzal, hogy ezeket az intézkedéseket az ÁNT időhorizontján hajtsák végre és az illetékes hatóságok és szervek** (felügyelőségek, ÁNTSZ) **a végrehajtást és a kibocsátási adatokat rendszeresen ellenőrizzék.**

Az SKV részletesen elemzi az egyes telephelyek levegőminőségi állapotát, miután végső soron az erőművi kibocsátások hatása ennek alakulásához járul hozzá, illetve a kibocsátás-csökkentés a légszennyezettség mértékének csökkentését is eredményezi. **Az OKT számára is fontos és megnyugtató, hogy a vizsgált településeken a levegőminőségi határértékek túllépése bár nem jelentéktelen számban fordul elő, alapvetően nem az erőművi berendezések számlájára írandó.** Miután azonban az IED határértékeinek bevezetése (megközelítése, ill. betartása) által a kibocsátások csökkenése bizonyosra vehető, a levegő minőségének romlásával nem, javulásával annál inkább számolhatunk. Sajnálatos, hogy erre vonatkozóan az SKV nem ad becsléseket, jóllehet belátható, hogy ehhez más ágazatok – főképp a közlekedés és szállítás – kibocsátásainak alakulását is modellezni kellene.

Az ÁNT megfelelőségét az SKV szerint az is igazolja, hogy a településeken a legnagyobb levegőminőségi kockázatot jelentő porszennyezés mértékére az érintett erőművek nem gyakorolnak hatást, miután azok a szigorú előírásokat már jelenleg is többnyire betartják. Az ismertetett adatok és érvek alapján az OKT elfogadhatónak tartja az SKV azon megállapítását, miszerint: *„Kijelenthető, hogy a kibocsátás-csökkentés ÁNT szerinti, négy évig tartó fokozatos megvalósításának az azonnali csökkentéshez képest nincs értékelhető hatása a levegőterhelésre, ennek eredményeként nem okoz mérhető változást a levegőminőségben.”*

Az SKV megállapítja, hogy a legnagyobb magyar fosszilis, lignittüzelésű erőmű, a Mátrai Erőmű környezetében a szálló por koncentrációjáról nincs adat, mert nincs mérőállomás. **Az OKT javasolja, hogy**, amennyiben az illetékes hatóságok megítélése szerint az erőmű porkibocsátása ezt indokolja, **kezdeményezzék megfelelő mérőállomás létesítését.**

**Az OKT megítélése szerint** **hiányérzetet kelt, hogy sem az ÁNT, sem az SKV nem ad semminemű tájékoztatást arról, hogy az egyes üzemeltetők berendezéseik minemű módosításával, esetleg átalakításával, cseréjével tervezik elérni 2020-ig az előírt határértékek betartását**.

Más forrásokból szerzett információk szerint az érintett társaságok várható ráfordításai (a kén-dioxid-leválasztás és az elektrosztatikus porleválasztók hatásfokának javítása, NOx-kibocsátás-csökkentő technológiák megvalósítása) együttesen akár 20-25 milliárd forintra rúghat. A szükséges intézkedések előkészítése, megvalósítása több telephelyen megkezdődött, ill. folyamatban van.

2014. augusztus 14.

1. Industrial Emissions Directive [↑](#footnote-ref-1)